Studerende og store bannere blokerer for dørene ind til dekanens kontor på humaniora på Københavns Universitet. Selv om de studerende risikerer bortvisning med henvisning til universitetets ordensreglement, har de ingen planer om at ophæve blokaden.

»Vi protesterer mod den nye målplan, som vil betyde større hold og undervisning på hold fra 200 til 400 studerende«, siger Anna Nørgaard, der er næstformand i Hum-rådet, som er den fælles studenterorganisation på det humanistiske fakultet ved Københavns Universitet.

Det fremgår blandt andet af målplanen for fakultetet, at små fag kan sammenlægges for at skabe større uddannelsesmiljøer. Men ifølge de studerende vil det skade fagligheden og den sociale trivsel på universitetet.